CELEX: 32016D1838
Language: hu
Date: 2016-10-13 00:00:00
Title: A Tanács (EU) 2016/1838 határozata (2016. október 13.) a tagállamok foglalkoztatáspolitikáira vonatkozó 2016. évi iránymutatásokról

18.10.2016   
            
            
               HU
            
            
               Az Európai Unió Hivatalos Lapja
            
            
               L 280/30
            
         A TANÁCS (EU) 2016/1838 HATÁROZATA
   (2016. október 13.)
   a tagállamok foglalkoztatáspolitikáira vonatkozó 2016. évi iránymutatásokról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 148. cikke (2) bekezdésére,
   tekintettel az Európai Bizottság javaslatára,
   tekintettel az Európai Parlament véleményére (1),
   tekintettel az Európai Gazdasági és Szociális Bizottság véleményére (2),
   a Régiók Bizottságával folytatott konzultációt követően,
   tekintettel a Foglalkoztatási Bizottság véleményére (3),
   mivel:
   
               (1)
            
            
               Az Európai Unió működéséről szóló szerződés (EUMSZ) értelmében a tagállamok és az Unió az Európai Unióról szóló szerződés 3. cikkében meghatározott célkitűzések megvalósítása érdekében összehangolt stratégia kialakítására törekednek a foglalkoztatás, és különösen a szakképzett, képzett és alkalmazkodásra képes munkaerő, valamint a gazdasági változásokra reagálni képes munkaerőpiacok fejlesztése terén.
            
         
               (2)
            
            
               A Bizottság által javasolt, az intelligens, fenntartható és inkluzív növekedést célzó Európa 2020 stratégia (a továbbiakban: Európa 2020 stratégia) lehetővé teszi az Európai Unió számára, hogy gazdaságát elindítsa az intelligens, fenntartható és inkluzív növekedés útján, amelyet magas szintű foglalkoztatottság, termelékenység és társadalmi kohézió jellemez. A stratégia öt közös kiemelt célt állapít meg, amelyek meghatározzák a tagállamok fellépését, figyelemmel úgy a tagállamok eltérő kiinduló helyzetére és nemzeti körülményeire, mint az Unió helyzetére és körülményeire. A Tanács 2015. július 14-én elfogadta a tagállamok és az Unió gazdaságpolitikáira vonatkozó átfogó iránymutatásokról szóló (EU) 2015/1184 ajánlást (4). A Tanács ezenfelül 2015. október 5-én elfogadta a a tagállamok foglalkoztatáspolitikáira vonatkozó 2015. évi iránymutatásokról szóló (EU) 2015/1848 határozatot (5) („foglalkoztatási iránymutatások”). Ez a két iránymutatás együttesen alkotja az Európa 2020 stratégiát végrehajtó integrált iránymutatásokat. Az Európa 2020 stratégia foglalkoztatással és munkaerőpiaccal kapcsolatos célkitűzéseinek megvalósításában vezető szerepet tölt be az európai foglalkoztatási stratégia.
            
         
               (3)
            
            
               Az Európa 2020 stratégiát végrehajtó integrált iránymutatások összhangban állnak az Európai Tanács 2016. március 17-18-i következtetéseivel és a Stabilitási és Növekedési Paktummal. Az iránymutatások pontos útmutatást adnak a tagállamoknak ahhoz, hogy az egymástól való kölcsönös függésükre figyelemmel hogyan alakítsák nemzeti reformprogramjaikat és miként hajtsák végre a reformokat. A Tanácsnak a foglalkoztatáspolitikai iránymutatások alapján kell megfogalmaznia azokat az országspecifikus ajánlásokat, amelyeket adott esetben az EUMSZ 148. cikkének (4) bekezdése értelmében címezhet a tagállamoknak, az EUMSZ 121. cikkének (2) bekezdése értelmében a tagállamoknak címzett országspecifikus ajánlásokkal párhuzamosan. Ugyancsak a foglalkoztatáspolitikai iránymutatások alapján kell a Tanácsnak és a Bizottságnak évente elkészítenie az Európai Tanács számára a közös foglalkoztatási jelentést is.
            
         
               (4)
            
            
               A közös foglalkoztatási jelentésben foglalt, a tagállamok nemzeti reformprogramjaira vonatkozó vizsgálat azt mutatja, hogy a tagállamoknak minden lehetséges erőfeszítést meg kell tenniük a munkaerő-kereslet fellendítése, a munkaerő-kínálat növelése és a készségek és kompetenciák fejlesztése, a munkaerőpiac működésének javítása, a társadalmi befogadás elősegítése, a szegénység elleni küzdelem, valamint az esélyegyenlőség előmozdítása érdekében.
            
         
               (5)
            
            
               A foglalkoztatáspolitikai iránymutatások végrehajtása során a tagállamoknak meg kell vizsgálniuk az Európai Szociális Alap igénybevételének lehetőségét.
            
         
               (6)
            
            
               A foglalkoztatási iránymutatásoknak változatlannak kell maradniuk, hogy megfelelő figyelem irányulhasson a végrehajtásukra. Ezért a foglalkoztatási iránymutatásokat csak szigorúan korlátozott mértékben célszerű módosítani. Az iránymutatások 2015-ös elfogadása óta bekövetkezett munkaerőpiaci fejlemények értékelése és a szociális helyzet alakulásának vizsgálata alapján módosításukra nincsen szükség. A foglalkoztatási iránymutatások 2015-ös elfogadásának indokai továbbra is érvényesek, ezért az iránymutatásokat fenn kell tartani,
            
         ELFOGADTA EZT A HATÁROZATOT:
   1. cikk
   Az (EU) 2015/1848 határozat mellékletében meghatározott, a tagállamok foglalkoztatáspolitikáira vonatkozó iránymutatások a 2016. évre érvényben maradnak, és azokat a tagállamoknak foglalkoztatáspolitikáik meghatározása során figyelembe kell venniük.
   2. cikk
   Ennek a határozatnak a tagállamok a címzettjei.
   
      Kelt Luxembourgban, 2016. október 13-án.
      
         
            a Tanács részéről
         
         
            elnök
         
         J. RICHTER
      
   
   
      (1)  2016. szeptember 15-i vélemény (a Hivatalos Lapban még nem tették közzé).
   
      (2)  HL C 264., 2016.7.20., 134. o.
   
   
      (3)  2016. február 16-i vélemény.
   
      (4)  A Tanács (EU) 2015/1184 ajánlása (2015. július 14.) a tagállamok és az Európai Unió gazdaságpolitikáira vonatkozó átfogó iránymutatásokról (HL L 192., 2015.7.18., 27. o.).
   
      (5)  A Tanács (EU) 2015/1848 határozata (2015. október 5.) a tagállamok foglalkoztatáspolitikáira vonatkozó 2015. évi iránymutatásokról (HL L 268., 2015.10.15., 28. o.).